
Hol a határ, ha nincs határ? A prozódiai határ egyes összetevőinek szerepe a beszédfeldolgozásban

Kutatásunk azt a kérdést vizsgálja, milyen hatással van a beszédészlelésre a prozódiai határ egyes összetevőinek manipulálása. A prozódiai határnak két összetevője van: egy szünet, illetve a szünetet megelőző szótag meghosszabbodása és hangmagasságának emelkedése, melyet prominenciának nevezünk. A szakirodalom arról tanúskodik, hogy a prozódiai határnak a szintaktikai feldolgozásban van különösen nagy szerepe. Míg a megfelelően elhelyezett szünet segíthet a kétértelmű mondatok értelmezésében, addig a helytelen használata plusz feldolgozási folyamatokat indít el, ahogyan azt az EKP-t alkalmazó tanulmányok is alátámasztják.
Jelen kutatásban olyan mondatokat alkalmaztunk, amelyekben a prozódiai határ egyes jegyeinek (a szünet, a szünetet megelőző, valamint a rákövetkező szótag prominenciája) helyét és megjelenési formáját manipuláltuk, hogy az konzisztens vagy inkonzisztens legyen a mondat értelmével. A prominencia és a szünet együtt, illetve egymástól külön jelenik meg a természetes beszédben elvárt helyen, vagy a mondat szerkezetével nem összhangban lévő pozícióban. A vizsgálati személyek feladata eldönteni, hogy egy képernyőn megjelenő állítás a hallott mondat alapján igaz-e vagy hamis. Feltételezzük, hogy a prozódiai határ szerkezettel nem egyeztetett elhelyezkedése a feldolgozási sebesség rovására megy, így a reakció idő nő, s ebben a határt jelző jegyek nem egyforma súllyal szerepelnek. Eredményeink részben egyeznek meg a szakirodalmi tanulságokkal. 



